Blood Command

Blood Command er et norsk punkband fra Bergen. Bandet ble startet i 2008 av Yngve Andersen (gitar, bassgitar og keyboard) fra Jeroan Drive. Bandet består i tillegg til Andersen av Nikki Brumen (vokal), Benjamin Berge (gitar), Snorre Mukisa Kilvær (bassgitar) og Sigurd Haakaas (trommer).

Biografi 
Blood Command ble startet i 2008 av Yngve Andersen, Silje Tombre og Sigurd Haakaas. Bandet ga ut to EP-er i 2009, før de i 2010 ga ut sitt første album, Ghostclocks. De var nominert til Årets Urørt i 2010 og ble nominert til Spellemannprisen 2010 for beste rockeplate med Ghostclocks i 2011. I august 2011 var Blood Command support for det kanadiske hardcore-bandet Comeback Kid i Europa.

I 2012 ga bandet ut sitt andre album, Funeral Beach, som høstet flere gode anmeldelser. Spesielt i England var bandet populært, og høyt profilerte musikkmagasiner som Kerrang! og Metal Hammer ga albumet strålende anmeldelser. Rett før albumslipp turnerte Blood Command som support for Protest the Hero i store deler av Europa. Samme år gjorde Blood Command support for det britiske hardcore-bandet Gallows på en konsert på Rockefeller i Oslo, for punkrockerne i Against Me! på Rockefeller og for hardcorebandet Refused på Sentrum Scene. For låten «High Five for Life» fra albumet ble de nominert til P3 Gull 2013 i klassen årets låt.

Da Biffy Clyro turnerte i Europa vinteren 2012, inviterte de med seg Blood Command som supportband. Blood Command har også spilt på viktige festivaler i Norge og utlandet, blant annet: Roskilde festival, Nova Rock, The Great Escape, Øyafestivalen og Slottsfjellfestivalen.

I 2014 forlot vokalist Silje Tombre bandet og ble erstattet av Karina Ljone. I april 2017 ga bandet ut albumet Cult Drugs til svært gode kritikker. Våren 2019 ga de ut EP-en Return of The Arsonist. I februar 2019 var bandet support for det britiske metal-bandet Skindred.

Juni 2021, ble ex-Pagan vokalist Nikki Brumen annonsert som ny vokalist og erstatter for Karina Ljone.

Medlemmer 
Dagens medlemmer
Nikki Brumen – vokal (2020–)
Yngve Andersen – gitar, bass, keyboard, ekstravokal (2008–)
Benjamin Berge – gitar, backing vocals (offisielt medlem 2019–; live-medlem 2017–2019)
Snorre Kilvær – gitar, bass, keyboard, ekstravokal (offisielt medlem 2019–; live-medlem 2017–2019)
Sigurd Haakaas – trommer, ekstravokal (2008–)
Tidligere medlemmer
 Silje Tombre – vokal (2008–2014)
 Simon Oliver Økland – bass, ekstravokal (offisielt medlem 2014–2019; live-medlem 2012–2014)
 Karina Ljone – vokal (2014–2020)
Tidligere live-medlemmer

 Bjarte Haugland – gitar, keyboard, ekstravokal (2010–2017)
 Ole Gunnar Eikeland – bass, ekstravokal (2010–2011)
 Endre Olsen – gitar, ekstravokal (2011)
 Sjalg Otto Unnison – gitar, ekstravokal (2011–2013)

Diskografi

Studioalbum 
Ghostclocks (2010)
Funeral Beach (2012)
Cult Drugs (2017)
Praise Armageddonism (2022)
World Domination (2023)

EP-er 
 Five Inches of a Car Accident (2009)
 Party All the Way to the Hospital (2009)
 Hand Us The Alpha Male! (2011)
 Return of The Arsonist (2019)
 Forever Soldiers Of Esther (2023)

Referanser

Eksterne lenker 
 
 
 
 Aftenposten: 11 norske plater å se frem til
 Metal Injection: 40 most anticipated releases in 2017

Norske punkband
Band etablert i 2008